|  |  |
| --- | --- |
| SZIKORA ANNA ÁGNES  Geográfus MSc MSc, 7. félév  Szegedi Tudományegyetem Természettudományi és Informatikai Kar |  |

Témavezető:

|  |
| --- |
| Dr. Kiss Tímea  Egyetemi docens, SZTE TTIK |

A Tisza mederváltozásai Szegednél

1723-ban elsüllyedt egy hajó a Tisza szegedi szakaszán, mely Gyulafehérváron összegyűjtött római leleteket szállított Bécsbe. Az értékes leletek megtalálásához ismerni kell a Tisza mederváltozásait, hiszen ezek befolyásolják a leletek jelenlegi helyét, megtalálhatóságát.  
A dolgozat témája a meder helyzeti változásnak geoinformatikai módszerekkel történő vizsgálata az 1780 és 2010 évek között. A folyó mederváltozásait horizontális és vertikális paraméterek segítségével vizsgáltuk. A horizontális vizsgálat során megfigyelhető, hogy a folyószakasz 189 és 160 fkm közötti középvonal hossza az 1780-as 45,9 km-ről 2010-re közel a felére, 28,9 km-re csökkent a folyóvízi szabályozások hatására. A partbiztosításoknak köszönhetően a partvonal alig mozdult el. Ugyanakkor a szabályozásokkor kialakuló mederszűkítések hatása is megfigyelhető, hiszen a kisvízi szabályozásokig a meder szélesedése volt jellemző. A teljes folyószakaszon mért maximális mederszélesség elérte az 1890-es években a 456 métert, míg a minimum mederszélesség 74 méter volt 2010-re.  
A VO-szelvények elemzésével a mederalak és annak folyásirányban való változását vizsgáltam 1890 és 1999 között. Szeged városi szakaszára jellemző, hogy a többi mederszelvényhez képest kisebb a maximális (11,3 m), valamint a közepes mélysége (6,2 m), amelyhez nagy maximális mederszélesség (400 m) és a viszonylag nagy közepes szélesség (174 m) párosul. A keresztszelvény területének értéke a teljes szakaszon változik, a városi szakaszon azonban az átlagos 1845 m2 szelvényterület viszonylag magas értékű. Alakindexét tekintve a többi keresztszelvényhez képest magas átlag alakindex értékkel rendelkezik a szegedi városi szakasz (28,42), így elmondható, hogy egy mederformálódásban már nem sokat változó szakaszról van szó, amelyet nagyobb mértékben csak árvízi események formálhatnak át.  
A rövidtávú parteróziós vizsgálatok a meder elmozdulásának kisebb léptékű, de annál nagyobb változását mutatják. Az 1999-től 2012-ig bekövetkezett partpusztulást dendrológia segítségével mértük, ahol egy kijelölt part menti fa gyökerének megmintázásával, illetve felszíntől mért távolságával becsültük meg az erózió mértékét. 2008-ig a legnagyobb gyökereknél mért partpusztulás valamivel több, mint 0,7 m volt, azonban 2012-re a partomlásokkal formálódott tovább, amit az évgyűrűk már nem mutattak.  
Eredményeim szerint a jelentős mederszűkülés, mélyülés és parterózió miatt a római oltárkövek megtalálásának lehetősége igen csekély.